text: Sønderjyske henter 2-2 mod førerholdet FCN i overtiden
  22 september 2017 kl. 19.53
  Kees Luijckx udlignede i fire minutters overtid, da Sønderjyske hentede 2-2 hos førerholdet FC Nordsjælland.
  Sønderjyske var fredag aften bagud med 2-0, men spillede 2-2 med FC Nordsjælland i Alka Superligaen.
  Opgøret i Farum var historien om to meget forskellige halvlege. FCN dominerede således stort i første halvleg og var allerede efter 12 minutter foran med 2-0.
  Sønderjyske vågnede op til dåd i anden halvleg og fik reduceret med et kvarter tilbage af opgøret, inden de i fire minutters overtid fik udlignet ved Kees Luijckx
  FCN er fortsat nummer et i tabellen med sine 20 point efter 10 kampe - de har tre point ned til nærmeste forfølger, Hobro.
  Sønderjyske avancerer én plads og er nu nummer syv. Men sønderjyderne er nu også oppe på seks kampe uden sejr i træk.
  Sønderjyske indledte opgøret energisk, og Philip Zinckernagel havde også en god mulighed for at bringe gæsterne foran efter en flot soloaktion, men skarpheden svigtede offensivspilleren i afslutningsøjeblikket.
  I stedet bragte FC Nordsjælland sig på 1-0 efter ti minutter ved topscorer Ernest Asante. Og blot to minutter senere sparkede den kroatiske wingback Karlo Bartolec hjemmeholdet på 2-0.
  Begge scoringer kom efter kvikke FCN-kombinationer i feltet, hvor Sønderjyske-defensiven virkede både passiv og rådvild.
  FCN dominerede markant efter de to hurtige scoringer, og det fortsatte i hele første halvleg, hvor Sønderjyske var meget svage i både sit pres- og duelspil.
  Det ændrede sig efter pausesnakken. Sønderjyske var således langt mere aggressiv i anden halvleg, og det tvang FCN-keeper Alex Runarsson til et par flotte redninger.
  Efter 77 minutter måtte Runarsson dog give fortabt, da Zinckernagel bragede bolden på stolpen, hvorfra den sprang ind i ryggen på den islandske keeper og i nettet. 
  Afslutningen var en nervøs omgang for FCN, men det unge hold sluttede i overtal efter en udvisning til Sønderjyskes Stefan Gartenmann. 
  Det til trods fik Sønderjyske kreeret et sidste indlæg, som hollandske Luijckx omsatte til slutresultatet 2-2.
  